Sa nughe

Una nughe sos colpos at intesu
tra malteddu e incódina, e fun duros:
ca li faghian dolu, sos iscuros,
po los iscufer1 si ch'est post'in mesu.

Su colpu 'e su malteddu a totu pesu
l'est calad'in pienu e a sos muros
bolan sas ascias: no semus seguros,
da sa nughe iscufinde amos cumpresu.

Po cussu a ue at briga no ti acoltes
e cando duos si sun iscudinde
a calches, a tzumbadas, a farrancas,

no ti ponzas che pannu in mesu 'e ancas:
po morrer unu debbile iscufinde,
mezus morrer brighende duos foltes.

Su vintises de Santu Aìne 1971

1Iscufer: separare due che si picchiano.